title: 2009/102/ЕО: Решение на Съвета от 4 ноември 2008 година за предоставяне на средносрочна финансова помощ от Общността на Унгария

text:
               6.2.2009

               BG

               Официален вестник на Европейския съюз

               L 37/5

      РЕШЕНИЕ НА СЪВЕТА

   от 4 ноември 2008 година
   за предоставяне на средносрочна финансова помощ от Общността на Унгария
   (2009/102/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид Регламент (ЕО) № 332/2002 на Съвета от 18 февруари 2002 г. за установяване на механизъм, осигуряващ средносрочна финансова подкрепа за платежния баланс на държавите-членки (1), и по-специално член 3, параграф 2 от него,
   като взе предвид предложението на Комисията, направено след консултация с Икономическия и финансов комитет (ИФК),
   като има предвид, че:

               (1)

               С Решение 2009/103/ЕО (2) Съветът реши да предостави взаимна помощ на Унгария.

               (2)

               Въпреки очакваното подобрение на салдото по текущата сметка, нуждите на Унгария от външно финансиране през 2008 и 2009 г. се оценяват на 20 милиарда евро, тъй като предвид актуалното развитие на финансовия пазар, салдата по капиталовата и по финансовата сметка биха могли съществено да се влошат с ускоряването на нетните изходящи потоци от портфейлни инвестиции.

               (3)

               Уместно е да се предостави помощ от Общността на Унгария в размер до 6,5 милиарда евро съгласно механизма, осигуряващ средносрочна финансова подкрепа за платежния баланс на държавите-членки, създаден с Регламент (ЕО) № 332/2002. Тази помощ следва да се предостави заедно със заем от Международния валутен фонд в размер на 10,5 милиарда специални права на тираж (около 12,5 милиарда евро) съгласно стенд-бай споразумение, което се очаква да бъде одобрено на 6 ноември 2008 г. Световната банка също така се съгласи да предостави заем на Унгария в размер на 1 милиард евро.

               (4)

               Помощта следва да се управлява от Комисията, която след консултация с ИФК следва да договори с унгарските власти свързаните с финансовата помощ конкретни условия относно икономическата политика. Тези условия следва да се предвидят в меморандум за разбирателство. Подробните финансови условия следва да се предвидят от Комисията в кредитното споразумение.

               (5)

               Помощта следва да се предостави с оглед да се подкрепи устойчивостта на платежния баланс на Унгария и по този начин да се допринесе за успешното изпълнение на правителствената програма за икономическа политика при сегашните икономически и финансови условия,

         РЕШИ:
   Член 1
   1.   Общността предоставя на Унгария средносрочен заем в размер на максимум 6,5 милиарда евро с максимален среден падеж пет години.
   2.   Тази финансова помощ от Общността се предоставя в продължение на две години, считано от първия ден след влизането в сила на настоящото решение.
   Член 2
   1.   Помощта се управлява от Комисията по начин, който е съобразен с ангажиментите на Унгария и препоръките на Съвета, по-специално в контекста на изпълнението на Националната програма за реформи, както и на програмата за сближаване и процедурата при прекомерен дефицит.
   2.   След консултация с ИФК, Комисията договаря с унгарските власти свързаните с финансовата помощ конкретни условия относно икономическата политика, както е предвидено в член 3, параграф 4. Тези условия се установяват в меморандум за разбирателство, който е съобразен с ангажиментите и препоръките, посочени в параграф 1 от настоящия член. Подробните финансови условия се установяват от Комисията в кредитното споразумение.
   3.   Комисията, в сътрудничество с ИФК, периодично проверява изпълнението на свързаните с помощта условия относно икономическата политика. Комисията информира ИФК за възможно рефинансиране на заема или преструктуриране на финансовите условия.
   Член 3
   1.   Финансовата помощ от Общността се предоставя от Комисията на Унгария на максимум пет транша, размерът на които се определя в меморандума за разбирателство.
   2.   Първият транш се отпуска при условие влизането в сила на кредитното споразумение и меморандума за разбирателство, както и въз основа на представеното в унгарския парламент предложение за законодателни промени на проекта на бюджет за 2009 година, което цели достигането на дефицит от 2,6 % от БВП и което включва поддържащи бюджетни мерки.
   3.   Позволява се предпазливо използване на лихвени суапове с контрагенти с най-висока кредитна оценка, ако това се изисква за финансиране на заема.
   4.   Комисията, след като получи становището на ИФК, взема решение за отпускане на следващи траншове. Изплащането на всеки следващ транш се извършва въз основа на задоволително изпълнение на новата икономическа програма на унгарското правителство, подкрепена от споразумението с Международния валутен фонд и включваща също така предстоящата програма за сближаване на Унгария, и по-специално конкретните условия относно икономическата политика, предвидени в меморандума за разбирателство.
   Тези условия относно икономическата политика включват, inter alia:

               а)

               напредък във фискалната консолидация, както е планирано от правителството в контекста на новата програма, която е в съответствие с препоръката на Съвета по процедурата при прекомерен дефицит от 10 октомври 2006 г., както и становището на Съвета по актуализираната програма за сближаване от ноември 2007 г., по-специално отчитайки целите относно дефицита за 2009 година;

               б)

               конкретни мерки за контрол на разходите, полагащи основата на планирания процес на консолидация;

               в)

               напредък в реформата на фискалното управление посредством укрепване на институционалната рамка, както и въвеждането на средносрочни фискални правила, в съответствие с предложения проект, който понастоящем се обсъжда в унгарския парламент;

               г)

               реформи на регулирането и надзора на финансовия сектор и увеличаване капацитета на властите, с оглед на ефективно справяне с проблемите относно платежоспособността и ликвидността; и

               д)

               други мерки за структурна реформа в контекста на Лисабонската стратегия като например увеличаване на стимулите за работа, за да се подкрепи заетостта и да се допринесе за дългосрочната устойчивост на публичните финанси.

         Адресат на настоящото решение е Република Унгария. Решението се публикува в Официален вестник на Европейския съюз.

      Съставено в Брюксел на 4 ноември 2008 година.

            За Съвета

            Председател

         A. VONDRA

      (1)  ОВ L 53, 23.2.2002 г., стр. 1.

      (2)  Вж. страница 7 от настоящия брой на Официален вестник.


title: 2011/55/ЕС: Решение на Съвета от 24 януари 2011 година за назначаване на трима членове и четирима заместник-членове от Швеция в Комитета на регионите

text:
               28.1.2011

               BG

               Официален вестник на Европейския съюз

               L 25/31

         РЕШЕНИЕ НА СЪВЕТА
   от 24 януари 2011 година
   за назначаване на трима членове и четирима заместник-членове от Швеция в Комитета на регионите
   (2011/55/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Швеция,
   като има предвид, че:

               (1)

               На 22 декември 2009 г. и на 18 януари 2010 г. Съветът прие Решение 2009/1014/ЕС и Решение 2010/29/ЕС за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г. (1)

               (2)

               След изтичането на мандата на г-н Kent JOHANSSON, на г-жа Maria WALLHAGER NECKMAN и на г-жа Kristina ALVENDAL се освободиха три места за членове на Комитета на регионите. След изтичането на мандата на г-жа Susanna HABY, на г-н Bernth JOHNSON, на г-н Jens NILSSON и на г-жа Ingela NYLUND WATZ се освободиха четири места за заместник-членове на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за членове:

                           —

                           г-н Kent JOHANSSON, Skara kommun

                           —

                           г-жа Britt-Marie LÖVGREN, Umeå kommun

                           —

                           г-жа Jelena DRENJANIN, Huddinge kommun

                     както и

               б)

               за заместник-членове:

                           —

                           г-н Martin ANDREASSON, Västra Götalands läns landsting

                           —

                           г-жа Marie SÄLLSTRÖM, Blekinge läns landsting

                           —

                           г-жа Marie-Louise RÖNNMARK, Umeå kommun

                           —

                           г-жа Carin JÄMTIN, Stockholms kommun

         Член 2
   Настоящото решение влиза в сила в деня на приемането му.

      Съставено в Брюксел на 24 януари 2011 година.

            За Съвета

            Председател

         FAZEKAS S.

      (1)  ОВ L 348, 29.12.2009 г., стр. 22 и ОВ L 12, 19.1.2010 г., стр. 11.


title: 2007/839/ЕО: Решение на Съвета от 29 ноември 2007 година относно сключването на Споразумение между Европейската общност и Украйна за обратно приемане на лица

text:
               18.12.2007

               BG

               Официален вестник на Европейския съюз

               L 332/46

         РЕШЕНИЕ НА СЪВЕТА
   от 29 ноември 2007 година
   относно сключването на Споразумение между Европейската общност и Украйна за обратно приемане на лица
   (2007/839/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 63, точка 3, буква б) от него във връзка с член 300, параграф 2, първа алинея, първо изречение и член 300, параграф 3, първа алинея от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               Комисията договори от името на Европейската общност споразумение с Украйна за обратно приемане на лица.

               (2)

               Споразумението бе подписано от името на Европейската общност на 18 юни 2007 г., при условие възможното му сключване на по-късна дата в съответствие с Решение на Съвета, прието на 12 юни 2007 г.

               (3)

               Споразумението следва да бъде одобрено.

               (4)

               Със споразумението се създава Съвместен комитет по обратно приемане, който може да приеме свой процедурен правилник. В този случай е уместно да се предвиди опростена процедура за определяне на позицията на Общността.

               (5)

               В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, Обединеното кралство е нотифицирало желанието си да участва в приемането и прилагането на настоящото решение.

               (6)

               В съответствие с членове 1 и 2 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, и без да се засяга член 4 от същия протокол, Ирландия не участва в приемането на настоящото решение, не е обвързана от него и не го прилага.

               (7)

               В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в приемането на настоящото решение, не е обвързана от него и не го прилага,

         РЕШИ:
   Член 1
   Споразумението между Европейската общност и Украйна за обратно приемане на лица се одобрява от името на Общността.
   Текстът на споразумението е приложен към настоящото решение.
   Член 2
   Председателят на Съвета извършва нотификацията, предвидена в член 20, параграф 2 от споразумението (2).
   Член 3
   Комисията, подпомагана от експерти от държавите-членки, представлява Общността в Съвместния комитет по обратно приемане, създаден с член 15 от споразумението.
   Член 4
   Позицията на Общността в рамките на Съвместния комитет по обратно приемане по отношение приемането на неговия процедурен правилник съгласно член 15, параграф 5 от споразумението, се взема от Комисията след консултация със специален комитет, посочен от Съвета.
   Член 5
   Настоящото решение се публикува в Официален вестник на Европейския съюз.

      Съставено в Брюксел на 29 ноември 2007 година.

            За Съвета

            Председател

         M. LINO

      (1)  Становище от 13 ноември 2007 г. (все още непубликувано в Официален вестник).

      (2)  Датата на влизане в сила на споразумението ще бъде публикувана в Официален вестник на Европейския съюз от генералния секретариат на Съвета.
    ---documentbreak---

               18.12.2007

               BG

               Официален вестник на Европейския съюз

               L 332/48

         СПОРАЗУМЕНИЕ
   между Европейската общност и Украйна за обратно приемане на лица
   ЕВРОПЕЙСКАТА ОБЩНОСТ,
   наричана по-долу „Общността“,
   и
   УКРАЙНА,
   наричани по-долу „договарящите се страни“,
   РЕШЕНИ да заздравят сътрудничеството, за да се противопоставят по-ефективно на незаконната имиграция,
   ОБЕЗПОКОЕНИ от значителното нарастване на дейностите на организирани престъпни групи в трафика на мигранти,
   ВОДЕНИ ОТ ЖЕЛАНИЕТО да създадат, чрез настоящото споразумение и на базата на реципрочност, бързи и ефективни процедури за идентификация и безопасно и добре организирано завръщане на лицата, които не отговарят или вече не отговарят на условията за влизане и престой на територията на Украйна, или на една от държавите-членки на Европейския съюз, както и с цел да улеснят транзитното преминаване на такива лица, в духа на сътрудничество,
   КАТО ИМАТ ПРЕДВИД, че в подходящи случаи Украйна и държавите-членки на Европейския съюз трябва да направят всичко по силите им за връщане на гражданите на трети страни и на лицата без гражданство, които са влезли незаконно на техните територии, обратно в държавите на произход или постоянно пребиваване,
   КАТО ПОТВЪРЖДАВАТ необходимостта от спазване на човешките права и свободи и като подчертават, че настоящото споразумение не засяга правата и задълженията на Общността, на държавите-членки на Европейския съюз и на Украйна, произтичащи от Всеобщата декларация за правата на човека от 10 декември 1948 г. и от международното право, и по-специално от Европейската конвенция за защита на правата на човека и основните свободи от 4 ноември 1950 г., от Конвенцията за статута на бежанците от 28 юли 1951 г. и от Протокола за статута на бежанците от 31 януари 1967 г., от международния Пакт за граждански и политически права от 19 декември 1966 г. и от международните договорености относно екстрадицията,
   КАТО ОТЧИТАТ, че сътрудничеството между Украйна и Общността в сферата на обратното приемане и улесняването на взаимните пътувания е от общ интерес,
   КАТО ИМАТ ПРЕДВИД, че разпоредбите на настоящото споразумение, което попада в приложното поле на дял IV от Договора за създаване на Европейската общност, не се прилагат за Кралство Дания, в съответствие с Протокола относно позицията на Дания, приложен към Договора за Европейския съюз и Договора за създаване на Европейската общност,
   СЕ СПОРАЗУМЯХА ЗА СЛЕДНОТО:
   Член 1
   Определения
   За целите на настоящото споразумение:

               а)

               „страни по договора“ означава Украйна и Общността;

               б)

               „държава-членка“ означава всяка държава-членка на Европейския съюз, с изключение на Кралство Дания и Република Ирландия;

               в)

               „гражданин на държава-членка“ означава всяко лице, което притежава гражданство на държава-членка, съгласно посоченото за целите на Общността;

               г)

               „гражданин на Украйна“ означава всяко лице, което притежава украинско гражданство;

               д)

               „гражданин на трета страна“ означава всяко лице, което притежава гражданство, различно от това на Украйна или на една от държавите-членки;

               е)

               „лице без гражданство“ означава всяко лице, което не притежава гражданство;

               ж)

               „разрешение за пребиваване“ означава всякакъв вид удостоверение, издадено от Украйна или от една от държавите-членки, даващо право на лицето да пребивава на нейна територия. Това не включва временни разрешителни за престой на нейна територия във връзка с обработката на заявление за убежище, заявление за получаване на статут на бежанец или заявление за разрешително за пребиваване;

               з)

               „виза“ означава издадено разрешение или решение, взето от Украйна или от една от държавите-членки, което е необходимо с оглед на влизане във или транзитно преминаване на територията ѝ. Това не включва летищна транзитна виза;

               и)

               „запитваща държава“ означава държава (Украйна или една от държавите-членки), която представя заявление за обратно приемане съгласно член 5 или заявление за транзитно преминаване съгласно член 11 от настоящото споразумение;

               й)

               „запитана държава“ означава държава (Украйна или една от държавите-членки), до която е адресирано заявлението за обратно приемане съгласно член 5 или заявлението за транзитно преминаване съгласно член 11 от настоящото споразумение;

               к)

               „компетентен орган“ означава всеки национален орган на Украйна или на една от държавите-членки, натоварен с изпълнението на настоящото споразумение съгласно член 16 от него;

               л)

               „граничен район“ означава район, който се простира до 30 километра навътре от общата сухопътна граница между държава-членка и Украйна, а така също и териториите на пристанищата, включително митническите зони и международните летища на държавите-членки и Украйна.

         РАЗДЕЛ I
   ЗАДЪЛЖЕНИЯ ЗА ОБРАТНО ПРИЕМАНЕ
   Член 2
   Обратно приемане на собствени граждани
   1.   Запитаната държава, при искане от запитващата държава и без по-нататъшни формалности, различни от предвидените в настоящото споразумение, приема обратно на територията си всички лица, които не отговарят или вече не отговарят на действащите условия за влизане или престой на територията на запитващата държава, при условие че е предоставено доказателство, в съответствие с член 6 от настоящото споразумение, че те са граждани на запитаната държава.
   Същото се прилага и за лица, които след влизането си на територията на запитващата държава, са се отказали от гражданството на запитаната държава, без да придобият гражданство на запитващата държава.
   2.   Запитаната държава, при необходимост и без забавяне, издава на лицето, чието обратно приемане е било одобрено, документ за пътуване, чийто срок на валидност е най-малко 6 месеца, без оглед на волята на лицето, което следва да бъде прието обратно. Ако поради правни или фактически причини засегнатото лице не може да бъде прехвърлено в рамките на срока на валидност на първоначално издадения документа за пътуване, запитаната държава удължава срока на валидност на документа за пътуване или, при необходимост, издава нов документ за пътуване със същия срок на валидност в срок от 14 календарни дни. Ако запитаната държава не е издала документ за пътуване в срок от 14 работни дни, не е удължила неговия срок на валидност или, при необходимост, не го е подновила, се счита, че запитаната държава приема за валиден документа с изтекъл срок на валидност.
   Член 3
   Обратно приемане на граждани на трети страни и на лица без гражданство
   1.   Запитаната държава, при заявление от запитващата държава и без по-нататъшни формалности, различни от предвидените в настоящото споразумение, приема обратно на територията си граждани на трети страни или лица без гражданство, които не отговарят или вече не отговарят на условията в сила за влизане или престой на територията на запитващата страна, при условие че е представено доказателство в съответствие с член 7 от настоящото споразумение, че такива лица:

               а)

               са влезли незаконно на територията на държавите-членки, идвайки непосредствено от територията на Украйна или са влезли незаконно на територията на Украйна, идвайки непосредствено от територията на държавите-членки;

               б)

               по време на влизането си са притежавали валидно разрешение за пребиваване, издадено от запитващата държава;
               или

               в)

               по време на влизането си са притежавали валидна виза, издадена от запитаната държава, и са влезли на територията на запитващата държава, идвайки непосредствено от територията на запитаната държава.

         2.   Задължението за обратно приемане по параграф 1 не се прилага, ако:

               а)

               гражданинът на третата страна или лицето без гражданство е било само в транзитната зона на международното летище на запитаната държава;

               б)

               запитващата държава е издала виза или разрешение за пребиваване на гражданина на трета страна или на лицето без гражданство преди или след влизането му на нейна територия, освен ако:

                           i)

                           това лице притежава виза или разрешение за пребиваване, издадени от запитаната държава с по-дълъг срок на валидност, или

                           ii)

                           визата или разрешението за пребиваване, издадени от запитващата държава, са били придобити чрез използване на подправени или неистински документи;

               в)

               гражданинът на трета страна или лицето без гражданство не се нуждае от виза за влизане на територията на запитващата държава.

         3.   Доколкото са засегнати държавите-членки, задължението за обратно приемане по параграф 1, буква б) и/или в) се отнася до държавата-членка, издала визата или разрешението за пребиваване. Ако две или повече държави-членки са издали виза или разрешение за пребиваване, задължението за обратно приемане по параграф 1, буква б) и/или в) се отнася за държавата-членка, която е издала документа с по-дълъг срок на валидност или, ако един или няколко от тях вече са с изтекъл срок на валидност, документът, който е все още валиден. Ако всички документи вече са с изтекъл срок на валидност, задължението за обратно приемане по параграф 1, буква б) и/или в) се отнася за държавата-членка, която е издала документа, чийто срок на валидност е изтекъл най-скоро. Ако не може да бъде представен такъв документ, задължението за обратно приемане по параграф 1 се отнася за държавата-членка, на чиято територия лицето е било последно.
   4.   След като запитаната държава е дала положителен отговор на заявлението за обратно приемане, запитващата държава издава на лицето, чието обратно приемане е било одобрено, документ за пътуване, който се признава от запитаната държава. Ако запитващата държава е държава-членка на ЕС, този документ за пътуване е стандартен документ за пътуване на ЕС, създаден за целите на експулсирането в съответствие с формуляра, даден в препоръка на Съвета на ЕС от 30 ноември 1994 г. (приложение 7). Ако запитващата държава е Украйна, този документ за пътуване е украинско удостоверение за връщане (приложение 8).
   Член 4
   Грешка при обратно приемане
   Запитващата държава връща обратно всяко лице, което е прието обратно от запитаната държава, ако се установи, в срок от 3 месеца след прехвърлянето на въпросното лице, че изискванията, съдържащи се в член 2 или 3 от настоящото споразумение, не са спазени.
   В такива случаи процедурните разпоредби на настоящото споразумение се прилагат mutatis mutandis и запитаната държава предава цялата налична информация, отнасяща се до действителната самоличност и гражданството на лицето, което трябва да бъде върнато обратно.
   РАЗДЕЛ II
   ПРОЦЕДУРА НА ОБРАТНО ПРИЕМАНЕ
   Член 5
   Заявление за обратно приемане
   1.   Съгласно параграф 2 за всяко прехвърляне на лице, което трябва да бъде прието обратно въз основа на едно от задълженията, предвидени в членове 2 и 3, се изисква представяне на заявление за обратно приемане до компетентния орган на запитаната държава.
   2.   Ако лицето, което следва да бъде прието обратно, притежава валиден документ за пътуване или лична карта и, в случай на граждани на трети страни или на лица без гражданство — валидна виза или разрешение за пребиваване от запитаната държава, прехвърлянето на такова лице може да се извърши без да е необходимо запитващата държава да представи заявление за обратно приемане или писмено съобщение до компетентните органи на запитаната държава.
   3.   Без да се засяга параграф 2, ако едно лице е било заловено в граничния район на запитващата държава в рамките на 48 часа от незаконното пресичане на държавната граница от това лице (включително пристанища и летища) непосредствено от територията на запитаната държава, запитващата държава може да представи заявление за обратно приемане в срок от 2 дни от залавянето на това лице (ускорена процедура).
   4.   Заявлението за обратно приемане трябва да съдържа следните данни:

               а)

               всички известни данни за лицето, което следва да бъде прието обратно (напр. собствено име, фамилия, дата и място на раждане, пол и последно място на пребиваване);

               б)

               доказателствени средства относно гражданство, изпълнението на условията за обратно приемане на граждани на трети страни и на лица без гражданство.

         5.   При необходимост заявлението за обратно приемане трябва да съдържа и следната информация:

               а)

               декларация, посочваща, че лицето, което трябва да бъде прехвърлено, може да се нуждае от помощ или грижа, при условие че въпросното лице е изразило изричното си съгласие с тази декларация;

               б)

               всякаква друга мярка за защита или сигурност, която може да е необходима в конкретния случай на прехвърляне.

         6.   Общият формуляр, който следва да бъде използван за заявленията за обратно приемане, е даден в приложение 5 към настоящото споразумение.
   Член 6
   Доказателствени средства относно гражданство
   1.   Гражданство на запитана държава съгласно член 2, параграф 1 от настоящото споразумение може да бъде:

               а)

               доказано с всеки един от документите, изброени в приложение 1 към настоящото споразумение, дори ако техният срок на валидност е изтекъл. Ако са представени такива документи, запитаната държава признава гражданството, без да е необходимо по-нататъшно разследване. Подправени или неистински документи не могат да служат като доказателство за гражданство;

               б)

               установено въз основа на всеки един от документите, изброени в приложение 2 към настоящото споразумение, дори ако техният срок на валидност е изтекъл. Ако бъдат представени такива документи, запитаната държава приема, че гражданството е било установено, освен ако тя може да го докаже по друг начин въз основа на разследване с участието на компетентните органи на запитващата държава. Подправени или неистински документи не могат да служат за удостоверяване на гражданство.

         2.   Ако никой от документите, изброени в приложение 1 или 2, не може да бъде представен, компетентното дипломатическо представителство на запитаната държава провежда събеседвания с лицето,което следва да бъде прието обратно с продължителност до 10 календарни дни, за да се установи неговото гражданство. Този срок започва да тече от датата на получаване на заявлението за обратно приемане.
   Член 7
   Доказателствени средства по отношение на граждани на трети страни и лица без гражданство
   1.   Наличието на условията за обратно приемане на граждани на трети страни и на лица без гражданство съгласно член 3, параграф 1, буква a) от настоящото споразумение може да бъде:

               а)

               доказано с всеки един от документите, изброени в приложение 3a към настоящото споразумение. Ако бъдат представени такива документи, запитаната държава признава незаконното влизане на територията на запитващата държава (или държавите-членки, ако запитаната държава е Украйна) от своята територия;

               б)

               установено въз основа на всеки един от документите, изброени в приложение 3б към настоящото споразумение. Ако бъдат представени такива документи, запитаната държава провежда разследване и дава отговор в срок от 20 календарни дни. При положителен отговор или при липса на отговор в предвидения срок, запитаната държава признава незаконното влизане на територията на запитващата държава (или държави-членки, ако запитаната държава е Украйна) от своята територия.

         2.   Незаконното влизане на територията на запитващата държава съгласно член 3, параграф 1, буква a) от настоящото споразумение се установява въз основа на документите за пътуване на съответното лице, в които липсва необходимата виза или друго разрешение за пребиваване на територията на запитващата държава. Надлежно обоснованата декларация от запитващата държава, че въпросното лице не притежава необходимите документи за пътуване, виза или разрешение за пребиваване, представлява доказателство prima facie за незаконното влизане, престой или пребиваване.
   3.   Наличието на условията за обратно приемане на граждани на трети страни и на лица без гражданство съгласно член 3, параграф 1, букви б) и в) от настоящото споразумение може да бъде:

               а)

               доказано с всеки един от документите, изброени в приложение 4a към настоящото споразумение. Ако са представени такива документи, запитаната държава признава пребиваването на такива лица на своя територия, без да е необходимо по-нататъшно разследване;

               б)

               установено въз основа на всеки един от документите, изброени в приложение 4б към настоящото споразумение. Ако бъдат представени такива документи, запитаната държава извършва разследване и дава отговор в срок от 20 календарни дни. При положителен отговор или ако не бъде доказано по друг начин, или при липса на отговор в определения срок, запитаната държава признава престоя на такива лица на своя територия.

         4.   Подправени или неистински документи не могат да бъдат представяни като доказателство на наличието на условията за обратно приемане на граждани на трети страни или на лица без гражданство.
   Член 8
   Срокове
   1.   Заявлението за обратно приемане трябва да бъде представено на компетентния орган на запитаната държава в рамките на максимум една година след като компетентният орган на запитващата държава се е запознал с факта, че гражданин на трета срана или лице без гражданство не отговаря или вече не отговаря на действащите условия за влизане, престой или пребиваване.
   Не произтича задължение за обратно приемане, в случай че заявлението за обратно приемане на такива лица е представено след изтичане на посочения срок. При наличието на правни или фактически пречки за навременното представяне на заявлението, при поискване срокът се удължава до 30 календарни дни.
   2.   С изключение на сроковете, посочени в член 7, параграф 1, буква б) и член 7, параграф 3, буква б), запитаната държава отговаря на заявлението за обратно приемане без неоправдано забавяне и във всеки случай в срок от 14 календарни дни от датата на получаване на такова заявление. При наличие на правни или фактически пречки за даването на навременен отговор на заявлението, при надлежно обосновано искане, срокът се удължава във всички случаи до не повече от 30 календарни дни.
   3.   В случай на заявление за обратно приемане, подадено в съответствие с ускорената процедура (член 5, параграф 3), отговорът трябва да бъде даден в срок от 2 работни дни от датата на получаване на такова заявление. Ако е необходимо, при надлежно обосновано искане от запитаната държава и след одобрение от запитващата държава, срокът за отговор на заявлението може да бъде удължен с 1 работен ден.
   4.   Ако не е бил получен отговор в срока, посочен в параграфи 2 и 3 от настоящия член, се счита, че прехвърлянето е било одобрено.
   5.   Причините за отказ на искане на обратно приемане се предоставят на запитващата държава.
   6.   След като е било дадено съгласие или, когато е приложимо, след изтичане на сроковете, посочени в параграф 2, съответното лице се прехвърля без забавяне в сроковете, одобрени от компетентните органи в съответствие с член 9, параграф 1 от настоящото споразумение. По искане на запитващата държава този срок може да бъде удължен с времето, необходимо за преодоляване на правните или практически пречки при прехвърлянето.
   Член 9
   Ред и условия за прехвърляне и транспортни средства
   1.   Преди прехвърлянето на лицето компетентните органи на запитващата и запитаната държава се договарят предварително, в писмен вид, относно датата на прехвърляне, контролно-пропускателния пункт за влизане, евентуалната охрана и друга информация, свързана с прехвърлянето.
   2.   Допустими са всички транспортни средства — по въздух, по суша или по море. Прехвърлянето по въздух не се ограничава до използването на национални превозвачи на запитващата държава или запитаната държава, а може да се осъществи чрез използване както на редовни, така и на чартърни полети. При необходимост от охрана, конвоят не се ограничава до овластени лица от запитващата държава, при условие че това са овластени лица от Украйна или която и да е държава-членка.
   РАЗДЕЛ III
   ОПЕРАЦИИ ПО ТРАНЗИТНО ПРЕМИНАВАНЕ
   Член 10
   Принципи
   1.   Държавите-членки и Украйна трябва да ограничат транзитното преминаване на граждани на трети страни или на лица без гражданство до случаите, в които такива лица не могат да бъдат директно върнати в държавата цел на пътуването.
   2.   Запитаната държава позволява транзитно преминаване на граждани на трети страни или на лица без гражданство, при условие че е гарантирано по-нататъшното преминаване на такива лица в други евентуални транзитни държави, както и обратното приемане от държавата цел на пътуването.
   3.   Транзитното преминаване на граждани на трети страни или на лица без гражданство се извършва под охрана, ако това е поискано от запитаната държава. Подробностите относно реда на провеждане на операциите по транзитно преминаване под конвой са посочени в протоколите за прилагане в съответствие с член 16.
   4.   Транзитното преминаване може да бъде отказано от запитаната държава:

               а)

               ако за гражданин на трета страна или за лице без гражданство съществува сериозен риск да бъде подложен(о) на мъчения или нечовешко или унизително отношение, наказание, смъртна присъда или преследване поради неговата раса, религия, националност, принадлежност към определена социална група или политически убеждения в държавата цел на пътуването, или в друга държава на транзитно преминаване; или

               б)

               ако гражданинът на трета страна или лицето без гражданство подлежи на наказателно преследване или наказание в запитаната държава или в друга държава на транзитно преминаване; или

               в)

               в интерес на обществено здраве, вътрешна сигурност, обществен ред или други национални интереси на запитаната държава.

         5.   Запитаната държава може да отмени всяко издадено разрешение, ако впоследствие се окаже, че в процеса на извършване на операцията по транзитно преминаване възникват или са налице обстоятелствата, посочени в параграф 4 от настоящия член, или ако предстоящото пътуване във възможните държави на транзитно преминаване или обратното приемане от държавата цел на пътуването, вече не е гарантирано.
   Член 11
   Процедура за транзитно преминаване
   1.   Заявленията за транзитно преминаване трябва да бъдат представени в писмена форма на компетентния орган на запитаната държава и да съдържат следните данни:

               а)

               средство на транзитно преминаване (по въздух, по суша или по море), транзитен маршрут, други държави на транзитно преминаване, ако има такива, и държавата цел на пътуването;

               б)

               подробни лични данни за въпросното лице (собствено име, фамилия, име, използвано преди брака, други използвани имена/имена, с които е известно или псевдоними, дата на раждане, пол и когато е възможно — място на раждане, националност, език, вид и номер на документа за пътуване);

               в)

               предвиден контролно-пропускателен пункт за влизане, време на прехвърляне и възможно използване на конвой;

               г)

               декларация, че според запитващата държава условията съгласно член 10, параграф 2 са изпълнени и че не са известни причини за отказ съгласно член 10, параграф 4.

         Общ формуляр, който следва да бъде използван за заявленията за транзитно преминаване, се съдържа в приложение 6 към настоящото споразумение.
   2.   В срок от 10 календарни дни след получаване на заявлението запитаната държава информира писмено запитващата държава, че е съгласна да бъде извършена операцията по транзитно преминаване, като потвърждава контролно-пропускателния пункт за влизане и предвиденото време за допускане, или я информира за отказа за транзитно преминаване и за причините за този отказ.
   3.   Ако операцията по транзитно преминаване се осъществява по въздух, лицето, което следва да бъде прието обратно, и евентуалният конвой се освобождават от изискването за получаване на летищна транзитна виза.
   4.   Компетентните органи на запитаната държава, след взаимни консултации, съдействат за осъществяване на операциите по транзитно преминаване, и по-специално чрез наблюдение на въпросните лица и осигуряване на подходящи условия за целта.
   РАЗДЕЛ IV
   РАЗХОДИ
   Член 12
   Разходи за транспорт и транзитно преминаване
   Всички транспортни разходи, направени във връзка с обратното приемане и операциите по транзитно преминаване, съгласно настоящото споразумение, до границата на държавата цел на пътуването, се поемат от запитващата държава, както и разходите за транспорт и поддръжка на запитаната държава, свързани с връщането на лицата в съответствие с член 4 от настоящото споразумение. Това не засяга правото на компетентните органи на държавите-членки и Украйна да изискат възстановяването на такива разходи от въпросното лице или от трети лица.
   РАЗДЕЛ V
   ЗАЩИТА НА ДАННИТЕ И КЛАУЗА ЗА НЕЗАСЯГАНЕ
   Член 13
   Защита на данните
   1.   Предаването на лични данни се извършва единствено ако такова предаване е необходимо за изпълнение на настоящото споразумение от компетентните органи на Украйна или на държава-членка. При предаването, обработката или използването на лични данни в конкретен случай, компетентните органи на Украйна спазват съответното законодателство на Украйна, а компетентните органи на държавата-членка спазват разпоредбите на Директива 95/46/ЕО и националното законодателство на съответната държава-членка, прието съгласно тази директива.
   2.   В допълнение се прилагат следните принципи:

               а)

               данните се обработват коректно и в съответствие със закона;

               б)

               лични данни се събират за конкретната, ясно определена и законосъобразна цел на изпълнение на настоящото споразумение и не подлежат на по-нататъшна обработка от органа, който ги е предал, нито от органа, който ги е получил по начин, несъвместим с тази цел;

               в)

               личните данни трябва да бъдат съответстващи, относими и съразмерни на целта, за която се събират и/или обработват впоследствие; и по-специално, предадените лични данни могат да се отнасят само до следното:

                           i)

                           подробни лични данни за лицето, което подлежи на прехвърляне (собствено име, фамилия, други използвани имена/имена, с които е известно лицето или псевдоними, пол, семейно положение, дата и място на раждане, настоящо и всяко предишно гражданство);

                           ii)

                           паспорт, лична карта или свидетелство за правоуправление и друг документ за самоличност или документ за пътуване (номер, срок на валидност, дата на издаване, орган, който го е издал, място на издаване);

                           iii)

                           места на престой и маршрути;

                           iv)

                           друга информация, необходима за идентифициране на лицето, което трябва да бъде прехвърлено, или за проучване на изискванията за обратно приемане съгласно настоящото споразумение;

               г)

               личните данни трябва да са точни и, когато е необходимо, осъвременени;

               д)

               личните данни трябва да се съхраняват по начин, който позволява установяване на самоличността на субекта, за който се предоставят, в продължение на период, ненадвишаващ необходимото за целта, за която се събират или обработват впоследствие данните;

               е)

               както изпращащият, така и получаващият орган предприемат всяко едно разумно действие, което е необходимо за гарантиране, в зависимост от обстоятелствата, на поправянето, заличаването или ограничаването на достъпа до личните данни в случаите, в които обработката им не е в съответствие с разпоредбите на този член, и по-специално поради това, че данните не са съответстващи, относими и точни или са събрани твърде много данни спрямо целта на обработка. Това включва уведомяване на другата договаряща страна за всяка поправка, заличаване или ограничаване на достъп;

               ж)

               при поискване, получаващият орган информира органа, който ги предава, относно използването на предадените данни и получените резултати вследствие на това;

               з)

               лични данни могат да се предават единствено на компетентните органи. За по-нататъшното им предаване на други органи се изисква предварително съгласие на предаващия ги орган;

               и)

               предаващите и получаващите данни органи са задължени да водят писмен регистър — съответно на предадените и получените лични данни.

         Член 14
   Клауза за незасягане
   1.   Настоящото споразумение не засяга правата, задълженията и отговорностите на Общността, държавите-членки и Украйна, произтичащи от международното законодателство, и по-специално от всяка приложима международна конвенция или приложимо споразумение, по което те са страни, включително тези, посочени в преамбюла.
   2.   Нищо в настоящото споразумение не препятства връщането на лице съгласно други официални или неофициални договорености.
   РАЗДЕЛ VI
   ИЗПЪЛНЕНИЕ И ПРИЛАГАНЕ
   Член 15
   Съвместен комитет по обратно приемане
   1.   Страните по договора си съдействат взаимно при прилагането и тълкуването на настоящото споразумение. За целта те създават Съвместен комитет по обратното приемане (наричан по-долу „Комитетът“) със следните задачи и правомощия:

               а)

               да наблюдава прилагането на настоящото споразумение и да обменя редовно информация относно протоколите за прилагането му, изготвени от отделните държави-членки и Украйна съгласно член 16;

               б)

               да изготвя предложения и да прави препоръки за изменения на настоящото споразумение;

               в)

               да взема решения относно изпълнителните договорености, необходими за еднаквото прилагане на настоящото споразумение.

         2.   Решенията на Комитета са обвързващи за договарящите страни.
   3.   Комитетът се състои от представители на Общността и на Украйна; Общността се представлява от Комисията, подпомагана от експерти от държавите-членки.
   4.   Комитетът заседава там, където е необходимо, по искане на една от страните по договора.
   5.   Комитетът приема правилник за дейността си.
   Член 16
   Протоколи за прилагане
   1.   Украйна и държава-членка могат да изготвят протоколи за прилагане, които обхващат правила за:

               а)

               определяне на компетентните органи;

               б)

               гранични контролно-пропускателни пунктове за прехвърляне на лицата;

               в)

               система за връзка между компетентните органи;

               г)

               ред и условия за връщане на лица по ускорената процедура;

               д)

               условия за връщане на лица под охрана, включително транзитно преминаване под конвой на граждани на трети страни и на лица без гражданство;

               е)

               допълнителни средства и документи, необходими за прилагане на настоящото споразумение;

               ж)

               начини и процедури за възстановяване на разходите, направени във връзка с прилагането на член 12 от настоящото споразумение.

         2.   Протоколите за прилагане, посочени в параграф 1, влизат в сила само след като е бил уведомен Комитетът по обратно приемане, посочен в член 15.
   3.   Украйна се съгласява да прилага всяка разпоредба по параграф 1, букви г), д), е) или ж) от Протокол за прилагане, който е изготвен заедно с отделна държава-членка в отношенията си с която и да е друга държава-членка по искане на последната.
   Член 17
   Връзка с двустранните споразумения за обратно приемане на държавите-членки
   1.   При спазване на параграф 2 от настоящия член, разпоредбите на настоящото споразумение имат предимство пред разпоредбите на всяко двустранно споразумение или друга правнообвързваща договореност за обратно приемане на лица, която е била или може да бъде сключена съгласно член 16 между отделните държави-членки и Украйна, дотолкова доколкото разпоредбите на последната са несъвместими с тези на настоящото споразумение.
   2.   Разпоредбите за обратно приемане на лица без гражданство и на граждани на трети страни, съдържащи се в двустранните споразумения или в други правнообвързващи договорености, които са били сключени между отделните държави-членки и Украйна, продължават да се прилагат по време на двегодишния период, посочен в член 20, параграф 3.
   РАЗДЕЛ VII
   ЗАКЛЮЧИТЕЛНИ РАЗПОРЕДБИ
   Член 18
   Териториално прилагане
   1.   При спазване на параграф 2 от този член настоящото споразумение се прилага на територията, на която се прилага Договорът за създаване на Европейските общности и на територията на Украйна.
   2.   Настоящото споразумение не се прилага на територията на Кралство Дания.
   Член 19
   Изменение на споразумението
   Настоящото споразумение може да бъде изменяно и допълвано по взаимно съгласие на страните по договора. Измененията и допълненията се представят под формата на отделни протоколи, които представляват неразделна част от настоящото споразумение и влизат в сила в съответствие с процедурата, посочена в член 20 от настоящото споразумение.
   Член 20
   Влизане в сила, срок и прекратяване
   1.   Настоящото споразумение се одобрява или ратифицира от страните по договора в съответствие с процедурите им.
   2.   При спазване на параграф 3 от този член настоящото споразумение влиза в сила на първия ден от втория месец след датата, на която страните се нотифицират за приключването на процедурите, посочени в първия параграф.
   3.   Задълженията, определени в член 3 от настоящото споразумение, влизат в сила 2 години след датата, посочена в параграф 2 от този член. През този двегодишен период член 3 от споразумението се прилага само за лица без гражданство и граждани на трети страни, с които Украйна е сключила двустранни договори или споразумения за обратно приемане. Съгласно член 17, параграф 2 разпоредбите за обратно приемане на лица без гражданство и на граждани на трети страни, съдържащи се в двустранните споразумения или в други правнообвързващи договорености, сключени между отделните държави-членки и Украйна, продължават да се прилагат през този двегодишен период.
   4.   Настоящото споразумение се сключва за неограничен срок.
   5.   Всяка страна може да денонсира настоящото споразумение с официална нотификация до другата страна. Настоящото споразумение се прекратява шест месеца след датата на такава нотификация.
   Член 21
   Приложения
   Приложения 1—8 са неразделна част от настоящото споразумение.

      Съставено в Люксембург на осемнадесети юни две хиляди и седма година в два екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки, шведски и украински език, като текстовете на всички езици са еднакво автентични.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar
         3a Євролейське Спiвтовариство

         За Украйиа
         Por Ucrania
         Za Ukrajinu
         For Ukraine
         Für die Ukraine
         Ukraina nimel
         Για την Ουκρανία
         For Ukraine
         Pour l’Ukraine
         Per l’Ucraina
         Ukrainas vārdā
         Ukrainos vardu
         Ukrajna részéről
         Għall-Ukrajna
         Voor Oekraïne
         W imieniu Ukrainy
         Pela Ucrânia
         Pentru Ucraina
         Za Ukrajinu
         Za Ukrajino
         Ukrainan puolesta
         På Ukrainas vägnar
         За Υκραїиу

   ПРИЛОЖЕНИЕ 1
   ОБЩ СПИСЪК С ДОКУМЕНТИ ЗА ГРАЖДАНСТВО
   (член 6, параграф 1, буква а)

               —

               Всякакъв вид паспорти (национални паспорти, дипломатически паспорти, служебни паспорти, групови паспорти и заместващи паспорти, включително детски паспорти);

               —

               национални лични карти (включително временни);

               —

               военни книжки и военни карти за самоличност;

               —

               моряшки книжки, капитански книжки и моряшки паспорти;

               —

               удостоверения за гражданство и други официални документи, които е отбелязано или посочено гражданство.

         ПРИЛОЖЕНИЕ 2
   ОБЩ СПИСЪК С ДОКУМЕНТИ ЗА ГРАЖДАНСТВО
   (член 6, параграф 1, буква б)

               —

               Фотокопия на всеки един от документите, изброени в приложение 1 към настоящото споразумение;

               —

               свидетелство за правоуправление или негово фотокопие;

               —

               свидетелства за раждане или техни фотокопия;

               —

               служебни лични карти или техни фотокопия;

               —

               свидетелски декларации;

               —

               декларации на съответното лице, говорен от него език, включително резултатите от всяка официална проверка, направена с цел установяване на неговото гражданство. За целите на настоящото приложение понятието „официална проверка“ означава проверка, поръчана или проведена от органите на запитващата държава и заверена от запитаната държава;

               —

               всеки друг документ, който може да помогне за установяване на гражданството на съответното лице.

         ПРИЛОЖЕНИЕ 3
   ОБЩ СПИСЪК С ДОКУМЕНТИ ЗА ГРАЖДАНИ НА ТРЕТИ СТРАНИ И НА ЛИЦА БЕЗ ГРАЖДАНСТВО
   (член 7, параграф 1)

      ПРИЛОЖЕНИЕ 3A

                  —

                  Официални декларации, направени за целите на ускорената процедура, и по-специално от овластени служители на граничния орган, които могат да свидетелстват, че съответното лице е пресякло границата на запитаната държава и преминало директно на територията на запитващата държава;

                  —

                  поименни пътнически билети за самолет, влак, автобус или кораб, които свидетелстват за присъствието на въпросното лице и неговия маршрут от територията на запитаната държава директно до територията на запитващата държава (или държави-членки, ако запитаната държава е Украйна);

                  —

                  списъци на пътниците при пътувания със самолет, влак, автобус или кораб, които свидетелстват за присъствието на въпросното лице и неговия маршрут от територията на запитаната държава директно до територията на запитващата държава (или държави-членки, ако запитаната държава е Украйна).

      ПРИЛОЖЕНИЕ 3Б

                  —

                  Официални декларации, направени по-специално от служителите на граничния орган на запитващата държава и други свидетели, които могат да потвърдят пресичането на границата от съответното лице;

                  —

                  всякакъв вид документи, удостоверения и касови бележки (напр. сметка от хотел, талони за посещение при лекари/зъболекари, пропуски за обществени/частни институции, договори за наем на кола, бележки за плащане с кредитни карти и др.), които ясно показват, че съответното лице е било на територията на запитаната държава;

                  —

                  данни, от които личи, че съответното лице е ползвало услуги на куриер или пътническа агенция;

                  —

                  официално изявление на съответното лице в съдебно или административно производство.

   ПРИЛОЖЕНИЕ 4
   ОБЩ СПИСЪК С ДОКУМЕНТИ ЗА ГРАЖДАНИ НА ТРЕТИ СТРАНИ И НА ЛИЦА БЕЗ ГРАЖДАНСТВО
   (член 7, параграф 2)

      ПРИЛОЖЕНИЕ 4A

                  —

                  Валидна виза и/или разрешение за пребиваване, издадена(о) от запитаната държава;

                  —

                  печат на влизане/излизане или подобно отбелязване в документа за пътуване на съответното лице или друго доказателство за влизане/излизане.

      ПРИЛОЖЕНИЕ 4Б
      Фотокопия на всеки един от документите, изброени в част A.

   ПРИЛОЖЕНИЕ 5

   ПРИЛОЖЕНИЕ 6

   ПРИЛОЖЕНИЕ 7
   СТАНДАРТЕН ДОКУМЕНТ ЗА ПЪТУВАНЕ НА ЕС ЗА ЦЕЛИТЕ НА ЕКСПУЛСИРАНЕТО
   (В съответствие с формуляра, определен с Препоръка на Съвета на ЕС от 30 ноември 1994 г.)
   ПРИЛОЖЕНИЕ 8
   УКРАИНСКО УДОСТОВЕРЕНИЕ ЗА ВРЪЩАНЕ
   ДЕКЛАРАЦИЯ НА УКРАЙНА
   „Документ за пътуване“ означава валиден документ за заминаване в чужбина, издаден от Украйна, една от държавите-членки или от държавата, чийто гражданин е лицето, което следва да бъде прието обратно, или в която пребивава постоянно.
   СЪВМЕСТНА ДЕКЛАРАЦИЯ ОТНОСНО ЧЛЕН 2, ПАРАГРАФ 1
   Страните по договора вземат предвид, че съгласно националните законодателства на Украйна и държавите-членки не е възможно украински гражданин или гражданин на ЕС да бъде лишен от неговото гражданство без да придобие друго такова.
   Страните по договора се споразумяха да провеждат своевременни взаимни консултации при промяна в действащото законодателство.
   СЪВМЕСТНА ДЕКЛАРАЦИЯ ОТНОСНО ДАНИЯ
   Страните по договора отбелязват, че настоящото споразумение не се прилага на територията на Кралство Дания и не се отнася за гражданите на Кралство Дания. При тези обстоятелства е уместно Украйна и Дания да сключат споразумение за обратно приемане при същите условия като тези в настоящото споразумение.
   СЪВМЕСТНА ДЕКЛАРАЦИЯ ОТНОСНО ИСЛАНДИЯ И НОРВЕГИЯ
   Страните по договора вземат предвид тясното сътрудничество между Европейската общност и Исландия и Норвегия, и по-специално основано на Споразумението от 18 май 1999 г. относно асоциирането на тези държави с въвеждането, прилагането и развитието на достиженията на правото от Шенген. При тези обстоятелства е уместно Украйна да сключи споразумение за обратно приемане с Норвегия и Исландия при същите условия като тези в настоящото споразумение.
   СЪВМЕСТНА ДЕКЛАРАЦИЯ ЗА ТЕХНИЧЕСКА И ФИНАНСОВА ПОМОЩ
   И двете страни по договора са съгласни да прилагат настоящото споразумение в съответствие с принципите за солидарна отговорност, солидарност и равностойно партньорство с цел управление на миграционния поток между Украйна и ЕО.
   В този контекст ЕО се задължава да осигури финансови ресурси, за да помогне на Украйна при прилагането на настоящото споразумение. За целта ще бъде отделено специално внимание на развитие на възможностите. Такава помощ трябва да бъде осигурена в контекста на общите приоритети за помощта на Украйна като част от цялостното финансиране на Украйна и при пълно спазване на съответните правила и процедури за външно подпомагане на ЕО.


title: Решение на Комисията от 22 юни 2005 година за признаване по принцип на пълнотата на досието, предоставено за подробна проверка, с оглед евентуалното включване на пиноксаден в приложение I към Директива 91/414/ЕИО на Съвета (нотифицирано под номер С (2005) 1839)Текст от значение за ЕИП.

text:
Важна правна забележка

|

32005D0459

Официален вестник n° L 160 , 23/06/2005 стр. 0032 - 0033 Официален вестник n° L 349 , 12/12/2006 стр. 0148 - 0149

		20050622Решение на Комисиятаот 22 юни 2005 годиназа признаване по принцип на пълнотата на досието, предоставено за подробна проверка, с оглед евентуалното включване на пиноксаден в приложение I към Директива 91/414/ЕИО на Съвета(нотифицирано под номер С (2005) 1839)(текст от значение за ЕИП)(2005/459/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита [1], и по-специално член 6, параграф 3 от нея,като има предвид, че:(1) Директива 91/414/ЕИО предвижда съставяне на списък на Общността с активните вещества, чието включване в състава на продуктите за растителна защита е разрешено.(2) На 31 март 2004 г. Syngenta Ltd е представила на органите в Обединеното кралство досие относно активното вещество пиноксаден с цел включването му в приложение I към Директива 91/414/ЕИО.(3) Органите в Обединеното кралство са информирали Комисията, че при първото разглеждане на досието се е установило, че то отговаря на изискванията в областта на данните и информацията, предвидени в приложение II към Директива 91/414/ЕИО, по отношение на продукта за растителна защита, съдържащ съответното активно вещество. Съгласно разпоредбите на член 6, параграф 2 от Директива 91/414/ЕИО досието впоследствие е било предадено от заявителя на Комисията и на останалите държави-членки, а след това е било предадено на Постоянния комитет по хранителната верига и здравето на животните.(4) Настоящото решение цели да потвърди официално на общностно ниво, че досието отговаря на изискванията в областта на данните и информацията, предвидени в приложение II, и най-малко за един продукт за растителна защита, съдържащ съответното активно вещество — на изискванията, посочени в приложение III към Директива 91/414/ЕИО.(5) Настоящото решение не нарушава правото на Комисията да изиска от заявителя да предостави допълнителни сведения или данни с цел изясняване на някои пунктове от досието.(6) Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,ПРИЕ НАСТОЯЩОТО РЕШЕНИЕ:Член 1Без да се засягат разпоредбите на член 6, параграф 4 от Директива 91/414/ЕИО досието относно активното вещество, идентифицирано в приложението към настоящото решение, което беше предадено на Комисията и на държавите-членки с оглед включването на това вещество в приложение I към упоменатата директива, принципно отговаря на изискванията в областта на данните и информацията, предвидени в приложение II към посочената директива.Досието отговаря също и на изискванията в областта на данните и информацията, предвидени в приложение III към въпросната директива, по отношение на един продукт за растителна защита, който съдържа съответното активно вещество, предвид предложените употреби.Член 2Държавата-членка докладчик продължава подробната проверка на съответното досие и докладва на Европейската комисия заключенията от тази проверка, както и препоръките относно включването или невключването на съответното активно вещество в приложение I към Директива 91/414/ЕИО, както и всяко свързано с него условие, възможно най-бързо и най-късно в срок от една година след датата на публикуване на настоящото решение в Официален вестник на Европейския съюз.Член 3Адресати на настоящото решение са държавите-членки.Съставено в Брюксел на 22 юни 2005 година.За КомисиятаMarkos KyprianouЧлен на Комисията[1] ОВ L 230, 19.8.1991 г., стр. 1. Директива, последно изменена с Директива 2005/34/ЕО на Комисията (ОВ L 125, 18.5.2005 г., стр. 5).--------------------------------------------------20050622ПРИЛОЖЕНИЕАКТИВНО ВЕЩЕСТВО, ОБЕКТ НА НАСТОЯЩОТО РЕШЕНИЕ№ | Общо име Идентификационен номер на CIPAC | Заявител | Дата на подаване на заявлението | Държава-членка докладчик |1 | Пиноксаден, още не му е даден номер на CIPAC | Syngenta Ltd | 31.3.2004 г. | Обединеното кралство |--------------------------------------------------


title: Решение на Съвета от 27 септември 2001 година относно сключване на Споразумение за взаимно признаване между Европейската общност и Япония

text:
Важна правна забележка

|

32001D0747

Официален вестник n° L 284 , 29/10/2001 стр. 0001 - 0002 специално чешко издание глава 11 том 38 стр. 248  - 249 специално испанско издание глава 11 том 38 стр. 248  - 249 специално унгарско издание глава 11 том 38 стр. 248  - 249 специално литвийско издание глава 11 том 38 стр. 248  - 249 LV.ES глава 11 том 38 стр. 248  - 249 MT.ES глава 11 том 38 стр. 248  - 249 PL.ES глава 11 том 38 стр. 248  - 249 SK.ES глава 11 том 38 стр. 248  - 249 специално словенско издание глава 11 том 38 стр. 248  - 249

		20010927Решение на Съветаот 27 септември 2001 годинаотносно сключване на Споразумение за взаимно признаване между Европейската общност и Япония(2001/747/EO)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 133 във връзка с член 300, параграф 2, първа алинея, първо изречение и с член 300, параграф 3, първа алинея, първо изречение и параграф 4 от него,като взе предвид предложението на Комисията,като има предвид, че:(1) Споразумението за взаимно признаване между Европейската общност и Япония бе подписано от името на Европейската общност на 4 април 2001 г., при уговорката на евентуалното му сключване на по-нататъшна дата, и следва да бъде одобрено.(2) Подходящо е да се установят необходимите вътрешни процедури, за да се осигури доброто функциониране на споразумението. Важно е следователно да се делегира на Комисията правомощието да пристъпи към някои изменения в част Б на секторните приложения на споразумението и да се вземат някои решения за неговото изпълнение,РЕШИ:Член 1Споразумението за взаимно признаване между Европейската общност и Япония, включително неговите приложения, както и общите декларации и размяната на писма, приложени към заключителния акт, се одобряват от името на Европейската общност.Текстовете, упоменати в първи параграф, се прилагат към настоящото решение.Член 2Председателят на Съвета връчва от името на Общността нотата, предвидена в член 14 от споразумението [1].Член 31. Комисията, подпомагана от специален комитет, нязнячун от Съвета, наричан (по-нататък "специален комитет", представлява Общността в Съвместния комитет, създаден съгласно член 8 от споразумението, както и във всеки подкомитет, създаден в съответствие с параграф 2 от същия член. Комисията пристъпва след консултация със специалния комитет, към нотификациите, искания и размяна на информации и внася предложения за:а) одобрението на органите за оценка на съответствието;б) доставянето на списъците за инсталациите;в) отмяната, временното прекратяване или оттегляне на органите за оценка на съответствието;г) отказа за утвърждаване и за предоставяне на данни от инсталациите;д) отказа за издаване на отнети сертификати от органите за оценка на съответствието;е) определянето на експерти;ж) взетите мерки в рамките на проверките, посещенията или възраженията,упоменати в членове 5, 6, 7, 8, 9 и 10 от споразумението и в съответните разпоредби на тези секторни приложения.2. Позицията, която Общността трябва да отстоява в Съвместния комитет, или, при необходимост, в подкомитетите, се определя от Комисията след консултация със Специалния комитет по:а) приемането на процедурния правилник в съответствие с член 8, параграф 2 от споразумението;б) учредяването на подкомитетите в съответствие с член 8, параграф 2 от споразумението;в) приемането на съответния ред за обмен на информация в съответствие с член 8, параграф 3, буква в) от споразумението;г) одобрението на органите за оценка на съответствието, тяхната проверка и свързаните с това решения в съответствие с членове 5 и 7, с член 8, параграф 3, букви а) и г), и с член 9 от споразумението;д) съставянето и публикуването на списъците на одобрени органи за оценка на съответствието и на утвърдени инсталации в съответствие с член 8, параграф 3, буква б) от споразумението;е) проверката, посещението и оспорването на утвърдени инсталации и на свързани с тях решения в съответствие с членове 5, 7 и 10 от споразумението;ж) определянето на понятието за спешност, както и реда за посещение на инсталациите в съответствие с член 10, параграф 2, буква б) от споразумението;з) установяването на процедурите за изпълнението на секторното приложение по отношение на изискванията на ДПП в съответствие с точки 7 б), 7 в) и 9 б) от секторното приложение.3. Комисията, след консултация със специалния комитет, управлява и одобрява свързаните с изпълнението на секторното приложение за ДПП преходни режими и отправя на другата страна от името на Европейската общност дипломатическата нота, потвърждаваща, че подготвителните работи са приключили (съгласно точка 9 а) на секторното приложение за ДПП.4. Комисията одобрява всички промени в част Б на секторните приложения, като се консултира със специалния комитет и отправя на другата страна от името на Европейската общност дипломатическата нота, упомената в член 15, параграф 3, буква б) от споразумението.5. Във всички останали случаи позицията, която Общността трябва да приеме в Съвместния комитет или, при нужда, в смесен подкомитет, се одобрява от Съвета, който се произнася с квалифицирано мнозинство по предложение на Комисията.Съставено в Брюксел на 27 септември 2001 година.За СъветаПредседателM. Verwilghen[1] Датата за влизане в сила на споразумението ще бъде публикувана в Официален вестник на Европейските общности.--------------------------------------------------


title: Решение (ОВППС) 2016/478 на Съвета от 31 март 2016 година за изменение на Решение (ОВППС) 2015/1333 относно ограничителни мерки с оглед на положението в Либия

text:
               1.4.2016

               BG

               Официален вестник на Европейския съюз

               L 85/48

         РЕШЕНИЕ (ОВППС) 2016/478 НА СЪВЕТА
   от 31 март 2016 година
   за изменение на Решение (ОВППС) 2015/1333 относно ограничителни мерки с оглед на положението в Либия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 31 юли 2015 г. Съветът прие Решение (ОВППС) 2015/1333 (1).

               (2)

               На 16 март 2015 г. Съветът припомни, че само политическо решение може да осигури устойчив напредък и да допринесе за мира и стабилността в Либия, и наред с другото отбеляза колко е важно въздържането от действия, които биха могли да изострят съществуващото разделение.

               (3)

               Съветът продължава да бъде сериозно обезпокоен от положението в Либия и по-специално от актове, които застрашават мира, сигурността и стабилността в Либия и които възпрепятстват или подкопават успешното приклчване на политическия преход в Либия, като актове, които възпрепятстват прилагането на политическото споразумение за Либия от 17 декември 2015 г. и сформирането на правителство на националното съгласие, включително чрез системно бездействие от страна на лица с политическо влияние в Либия.

               (4)

               Предвид критичното положение в Либия още три лица следва да бъдат добавени, за срок от шест месеца, в списъка на лицата, подлежащи на ограничителни мерки, съдържащ се в приложения II и IV към Решение (ОВППС) 2015/1333.

               (5)

               Поради това Решение (ОВППС) 2015/1333 следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение (ОВППС) 2015/1333 се изменя, както следва:

               1)

               Лицата, посочени в приложението към настоящото решение, се добавят в списъка в приложения II и IV.

               2)

               В член 17 се добавят се следните параграфи:
               „3.   Мерките в член 8, параграф 2 се прилагат по отношение на вписвания номер 16, 17 и 18 в приложение II до 2 октомври 2016 г.
               4.   Мерките в член 9, параграф 2 се прилагат по отношение на вписвания номер 21, 22 и 23 в приложение IV до 2 октомври 2016 г.“.

         Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 31 март 2016 година.

            За Съвета

            Председател

         A.G. KOENDERS

      (1)  Решение (ОВППС) 2015/1333 на Съвета от 31 юли 2015 г. относно ограничителни мерки с оглед на положението в Либия и за отмяна на решение 2011/137/ОВППС (ОВ L 206, 1.8.2015 г., стр. 34).

      ПРИЛОЖЕНИЕ

            „ПРИЛОЖЕНИЕ II

               Списък на лицата и образуванията, посочени в член 8, параграф 2

            А.   ЛИЦА

                        Име

                        Идентификационни данни

                        Основания

                        Дата на включване в списъка

                        16.

                        SALEH ISSA GWAIDER, Agila

                        Дата на раждане: 1944 г. (непотвърдена)

                        Agila Saleh е председател на Съвета на депутатите на Либия в Камарата на представителите от 5 август 2014 г. насам.
                        На 17 декември 2015 г. Saleh е заявил несъгласието си с политическото споразумение за Либия, подписано на 17 декември 2015 г.
                        В качеството си на председател на Съвета на депутатите Saleh е възпрепятствал и подкопавал политическия преход на Либия, включително чрез отказ за провеждане на гласуването в Камарата на представителите на 23 февруари 2016 г. за правителство на националното съгласие („ПНС“).
                        На 23 февруари 2016 г. Saleh решава да създаде комитет, който се очаква да се срещне с други членове на формацията „Libyan-Libyan process“, противопоставяща се на политическото споразумение за Либия.

                        17.

                        GHWELL, Khalifa
                        известен още като AL GHWEIL, Khalifa
                        AL-GHAWAIL, Khalifa

                        Дата на раждане: 1964 г.
                        Misratah

                        Khalifa Ghwell е т.нар. „министър-председател и министър на отбраната“ на международно непризнатия Общ национален конгрес („ОНК“) (известен също като „правителство за национално спасение“) и в това си качество е отговорен за своите действия.
                        На 7 юли 2015 г. Khalifa Ghwell демонстрира своята подкрепа за Steadfastness Front (Alsomood) — нова военна сила от 7 бригади за предотвратяване формирането на правителство на единството в Триполи, като присъства на церемония по подписването за учредяването на тази организация с председателя на ОНК Nuri Abu Sahmain.
                        Като „министър-председател“ на ОНК Ghwell е изиграл централна роля за възпрепятстването на създаването на ПНС, установено съгласно политическото споразумение за Либия.
                        На 15 януари 2016 г., в качеството си на „министър-председател и министър на отбраната“ на ОНК със седалище Триполи, Ghwell е разпоредил да бъде арестуван всеки член на новия екип за сигурност, назначен от изпълняващия длъжността министър-председател на правителството на националното съгласие, който стъпи в Триполи.

                        18.

                        ABU SAHMAIN, Nuri
                        известен още като BOSAMIN, Nori
                        BO SAMIN, Nuri
                        BADI, Salahdin

                        Дата на раждане: 16.5.1956 г.
                        Zouara/Zuwara Libya

                        Nuri Abu Sahmain е т.нар. „председател“ на международно непризнатия Общ национален конгрес („ОНК“) (известен също като „правителство за национално спасение“) и в това си качество е отговорен за своите действия.
                        Като председател на ОНК Nuri Abu Sahmain е изиграл централна роля за възпрепятстването и противопоставянето на политическото споразумение за Либия и на създаването на правителството на националното съгласие („ПНС“).
                        На 15 декември 2015 г. Sahmain е призовал за отлагане на договарянето на политическото споразумение за Либия, насрочено за заседанието на 17 декември.
                        На 16 декември 2015 г. Sahmain е направил изявление, че ОНК не разрешава на членовете си да участват в заседанието или да подписват политическото споразумение за Либия.
                        На 1 януари 2016 г. Sahmain отхвърля политическото споразумение за Либия в преговори със специалния представител на ООН.“

            „ПРИЛОЖЕНИЕ IV

               Списък на лицата и образуванията, посочени в член 9, параграф 2

            А.   ЛИЦА

                        Име

                        Идентификационни данни

                        Основания

                        Дата на включване в списъка

                        21.

                        SALEH ISSA GWAIDER, Agila

                        Дата на раждане: 1944 г. (непотвърдена)

                        Agila Saleh е председател на Съвета на депутатите на Либия в Камарата на представителите от 5 август 2014 г. насам.
                        На 17 декември 2015 г. Saleh е заявил несъгласието си с политическото споразумение за Либия, подписано на 17 декември 2015 г.
                        В качеството си на председател на Съвета на депутатите Saleh е възпрепятствал и подкопавал политическия преход на Либия, включително чрез отказ за провеждане на гласуването в Камарата на представителите на 23 февруари 2016 г. за правителство на националното съгласие.
                        На 23 февруари 2016 г. Saleh решава да създаде комитет, който се очаква да се срещне с други членове на формацията „Libyan-Libyan process“, противопоставяща се на политическото споразумение за Либия.

                        22.

                        GHWELL, Khalifa
                        известен още като AL GHWEIL, Khalifa
                        AL-GHAWAIL, Khalifa

                        Дата на раждане: 1964 г.
                        Misratah

                        Khalifa Ghwell е т.нар. „министър-председател и министър на отбраната“ на международно непризнатия Общ национален конгрес (ОНК) (известен също като „правителство за национално спасение“) и в това си качество е отговорен за своите действия.
                        На 7 юли 2015 г. Khalifa Ghwell демонстрира своята подкрепа за Steadfastness Front (Alsomood) — нова военна сила от 7 бригади за предотвратяване формирането на правителство на единството в Триполи, като присъства на церемония по подписването за учредяването на тази организация с председателя на ОНК Nuri Abu Sahmain.
                        Като „министър-председател“ на ОНК Ghwell е изиграл централна роля за възпрепятстването на създаването на правителството на националното съгласие („ПНС“), установено съгласно политическото споразумение за Либия.
                        На 15 януари 2016 г., в качеството си на „министър-председател и министър на отбраната“ на Общия национален конгрес със седалище Триполи, Ghwell е разпоредил да бъде арестуван всеки член на новия екип за сигурност, назначен от изпълняващия длъжността министър-председател на правителството на националното съгласие, който стъпи в Триполи.

                        23.

                        ABU SAHMAIN, Nuri
                        известен още като BOSAMIN, Nori
                        BO SAMIN, Nuri
                        BADI, Salahdin

                        Дата на раждане: 16.5.1956 г.
                        Zouara/Zuwara Libya

                        Nuri Abu Sahmain е т.нар. „председател“ на международно непризнатия Общ национален конгрес (ОНК) (известен също като „правителство за национално спасение“) и в това си качество е отговорен за своите действия.
                        Като председател на ОНК Nuri Abu Sahmain е изиграл централна роля за възпрепятстването и противопоставянето на политическото споразумение за Либия и на създаването на правителството на националното съгласие („ПНС“).
                        На 15 декември 2015 г. Sahmain е призовал за отлагане на договарянето на политическото споразумение за Либия, насрочено за заседанието на 17 декември.
                        На 16 декември 2015 г. Sahmain е направил изявление, че ОНК не разрешава на членовете си да участват в заседанието или да подписват политическото споразумение за Либия.
                        На 1 януари 2016 г. Sahmain отхвърля политическото споразумение за Либия в преговори със специалния представител на ООН.“


title: Решение на Съвета от 25 февруари 2008 година относно назначаването на член от Люксембург в Управителния съвет на Европейския център за развитие на професионалното обучение

text:
               5.3.2008

               BG

               Официален вестник на Европейския съюз

               C 60/1

      РЕШЕНИЕ НА СЪВЕТА

   от 25 февруари 2008 година
   относно назначаването на член от Люксембург в Управителния съвет на Европейския център за развитие на професионалното обучение
   (2008/C 60/01)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение (1), и по-специално член 4 от него,
   като взе предвид кандидатурата, представена от правителството на Люксембург,
   като има предвид, че:

               (1)

               С решението си от 18 септември 2006 г. (2) Съветът назначи членовете на Управителния съвет на Европейския център за развитие на професионалното обучение за периода от 18 септември 2006 г. до 17 септември 2009 г.

               (2)

               След оставката на г-н Gilbert ENGEL се освободи едно място за член на Управителния съвет на Центъра в категорията на представителите на правителствата.

               (3)

               Членът от Люксембург на Управителния съвет на горепосочения център следва да бъде назначен за остатъка от настоящия мандат, който изтича на 17 септември 2009 г.,

         РЕШИ:
   Член единствен
   Посоченото по-долу лице се назначава за член на Управителния съвет на Европейския център за развитие на професионалното обучение за остатъка от мандата, който изтича на 17 септември 2009 г.:
   ПРЕДСТАВИТЕЛИ НА ПРАВИТЕЛСТВАТА
   Люксембург: г-н Nic ALFF.

      Съставенo в Брюксел на 25 февруари 2008 година.

            За Съвета

            Председател

         A. VIZJAK

      (1)  ОВ L 39, 13.2.1975 г., стр. 1. Регламент, последно изменен с Регламент (ЕО) № 2051/2004 (ОВ L 355, 1.12.2004 г., стр. 1).

      (2)  OВ С 240, 5.10.2006 г., стр. 1.


title: 2013/624/ЕС: Решение на Европейския парламент от 17 април 2013 година относно освобождаването от отговорност във връзка с изпълнението на бюджета на Европейското съвместно предприятие за ITER и развитието на термоядрената енергия за финансовата 2011 година

text:
               16.11.2013

               BG

               Официален вестник на Европейския съюз

               L 308/363

      РЕШЕНИЕ НА ЕВРОПЕЙСКИЯ ПАРЛАМЕНТ

   от 17 април 2013 година
   относно освобождаването от отговорност във връзка с изпълнението на бюджета на Европейското съвместно предприятие за „ITER“ и развитието на термоядрената енергия за финансовата 2011 година
   (2013/624/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейското съвместно предприятие за „ITER“ и развитието на термоядрената енергия за финансовата 2011 година,

               —

               като взе предвид доклада на Сметната палата относно годишните отчети на Европейското съвместно предприятие за „ITER“ и развитието на термоядрената енергия за финансовата 2011 година, придружен от отговорите на Съвместното предприятие (1),

               —

               като взе предвид заключенията на съвместната делегация на Комисията по бюджети и Комисията по бюджетен контрол на Европейския парламент в „ITER“ в Кадараш през периода 16–18 май 2011 г.,

               —

               като взе предвид препоръката на Съвета от 12 февруари 2013 г. (05755/2013 – C7-0040/2013),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Решение 2007/198/Евратом на Съвета от 27 март 2007 г. за създаване на Европейското съвместно предприятие за „ITER“ и развитието на термоядрената енергия и за предоставяне на предимства на същото (4), и по-специално член 5, параграф 3 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0077/2013),

               1.

               Освобождава от отговорност директора на Европейското съвместно предприятие за „ITER“ и развитието на термоядрената енергия във връзка с изпълнението на бюджета на Съвместното предприятие за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейското съвместно предприятие за „ITER“ и развитието на термоядрената енергия, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 6, 10.1.2013 г., стр. 36.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 90, 30.3.2007 г., стр. 58.

      (5)  ОВ L 357, 31.12.2002 г., стр. 72.

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ

      от 17 април 2013 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейското съвместно предприятие за „ITER“ и развитието на термоядрената енергия за финансовата 2011 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейското съвместно предприятие за „ITER“ и развитието на термоядрената енергия за финансовата 2011 година,

                  —

                  като взе предвид доклада на Сметната палата относно годишните отчети на Европейското съвместно предприятие за „ITER“ и развитието на термоядрената енергия за финансовата 2011 година, придружен от отговорите на Съвместното предприятие (1),

                  —

                  като взе предвид заключенията на съвместната делегация на Комисията по бюджети и Комисията по бюджетен контрол на Европейския парламент в „ITER“ в Кадараш през периода 16–18 май 2011 г.,

                  —

                  като взе предвид препоръката на Съвета от 12 февруари 2013 г. (05755/2013 – C7-0040/2013),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

                  —

                  като взе предвид Решение 2007/198/Евратом на Съвета от 27 март 2007 г. за създаване на Европейското съвместно предприятие за „ITER“ и развитието на термоядрената енергия и за предоставяне на предимства на същото (4), и по-специално член 5, параграф 3 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на Комисията по бюджетен контрол (A7-0077/2013),

                  A.

                  като има предвид, че Европейското съвместно предприятие за „ITER“ и развитието на термоядрената енергия („Съвместното предприятие“) е създадено през март 2007 г. за период от 35 години;

                  Б.

                  като има предвид, че Съвместното предприятие започна своята самостоятелна дейност през март 2008 г.;

                  В.

                  като има предвид декларацията на Сметната палата, че е получила достатъчна увереност, че годишните отчети на Съвместното предприятие за финансовата 2011 година са надеждни и че свързаните с тях операции са законосъобразни и редовни;

                  Г.

                  като има предвид, че на 9 октомври 2008 г. Сметната палата публикува своето становище № 4/2008 относно финансовия регламент на Съвместното предприятие;

                  Д.

                  като има предвид, че при създаването на Съвместното предприятие индикативният общ размер на средствата, считани за необходими за периода 2007—2014 г., възлиза на 9 653 000 000 EUR,

         Бюджетно и финансово управление

                  1.

                  Отбелязва, че годишните отчети на Съвместното предприятие дават вярна представа във всички съществени аспекти за неговото финансово състояние към 31 декември 2011 г., както и за резултатите от неговата дейност и за паричните потоци за приключилата на тази дата финансова година, в съответствие с разпоредбите на финансовия регламент на Съвместното предприятие.

                  2.

                  Потвърждава, че операциите, свързани с годишните отчети на Съвместното предприятие за финансовата 2011 година, са законосъобразни и редовни във всички съществени аспекти.

                  3.

                  Отбелязва, че степента на усвояване на наличните бюджетни кредити за поети задължения и за плащания е съответно 99,7 % и 85,7 %; посочва, че от 611 000 000 EUR бюджетни кредити за поети задължения, които са налични за оперативни дейности, 42 % са усвоени чрез поемане на преки индивидуални задължения, а останалите 58 % — чрез глобални задължения.

                  4.

                  Приветства назначаването на ръководител на отдела за ITER, административен ръководител и ръководител на отдела „Бюджет и финанси“ през 2011 г. след адаптирането на плана за подобряване на управлението с цел разделение на финансовите и оперативните функции през 2010 г.

                  5.

                  Изразява съжаление, че вътрешният одитор на Съвместното предприятие е изразил опасения относно финансовите потоци и най-вече разделението на задълженията; настоятелно призовава Съвместното предприятие да въведе незабавно подходяща систематизация на финансовите потоци и да раздели всички задължения, които са несъвместими.

                  6.

                  Очаква Съвместното предприятие:

                              —

                              да въведе и да използва пълноценно интегриран инструмент за управление на бюджетната, финансовата и оперативната информация,

                              —

                              да изпълни изцяло плановете за действие, приети от Съвместното предприятие след вътрешния одит на финансовите потоци, управлението на безвъзмездната финансова помощ и договорите на експертите,

                              —

                              да приключи заверката на действащите системи от счетоводителя,

                              —

                              да приеме изчерпателна стратегия за последващ одит за безвъзмездната финансова помощ и оперативните договори,

                              —

                              да извърши управление на риска на корпоративно ниво.

         Обществени поръчки и безвъзмездна финансова помощ

                  7.

                  Подчертава факта, че както вече е посочено в доклада на Сметната палата за 2010 г., Съвместното предприятие трябва да положи повече усилия за увеличаване на конкуренцията, тъй като броят на получените оферти при обществените поръчки, свързани с текущата дейност на Съвместното предприятие, през 2011 г. продължава да бъде нисък и възлиза средно на две оферти, докато при безвъзмездната финансова помощ е получено средно само по едно предложение за всяка покана; признава, че естеството на работата на Съвместното предприятие се характеризира с обществени поръчки за високотехнологични компоненти, които не са изграждани никога преди и са без търговска стойност, предназначени за конструирането на експериментален термоядрен реактор в рамките на един изключително сложен пазар, в който преобладават ситуации на монопол или олигопол; отново заявява, че Съвместното предприятие трябва да постигне най-доброто съотношение между ползи и разходи при всички евентуални покупки.

                  8.

                  Изразява съжаление, че в един случай решението да се отмени откритата тръжна процедура и да се използва процедура на договаряне не е било надлежно обосновано, докато в друг случай Съвместното предприятие е взело решение да преговаря с две дружества, които са подали оферти в открита тръжна процедура (въпреки че едното от тях не отговаря на техническите изисквания); изразява съжаление освен това, че в трети случай липсва надлежна обосновка както за избора на процедурата на договаряне, така и за количествата и цената, за които е сключен договор.

                  9.

                  Изразява загриженост, че одитът на Сметната палата е потвърдил констатациите на извършения през 2011 г. вътрешен одит в областта на възлагането на обществени поръчки, по-специално:

                              —

                              обявлението за предварителна информация не е използвано като инструмент за увеличаване на предварителната осведоменост за предстоящите тръжни процедури,

                              —

                              липсва система за проследяване и управление на промените в договорните изисквания и последващо установяване и обосноваване на промените в размера на разходите,

                              —

                              продължителността на процедурата за възлагане на обществени поръчки често е прекалена, а подготовката на тръжната документация в засегната от случаи на неефективност,

                              —

                              прогнозите за разходите не са добре документирани.

                  10.

                  В тази връзка призовава за подробен доклад за напредъка, който съдържа конкретни предложения за постепенното премахване на тези недостатъци.

                  11.

                  Изразява съжаление поради факта, че одитът на Сметната палата е установил също така, че процедурите за предварителен контрол на плащанията по договорите и споразуменията за безвъзмездна финансова помощ не са документирани достатъчно добре.

         Одити за осигуряване на качеството и на последващ контрол на обществените поръчки и безвъзмездната финансова помощ

                  12.

                  Изразява загриженост предвид факта, че въпреки че Съвместното предприятие има система за извършване на одити на ниво подизпълнители с цел проверка на съответствието с изискванията за осигуряване на качество, обхватът на тези одити не включва финансовите аспекти на изпълнението на договорите; призовава Съвместното предприятие да гарантира, че обхватът на системата за одит включва защитата на финансовите интереси на Съвместното предприятие, включително финансовите и договорните аспекти.

                  13.

                  Отбелязва, че въпреки че през 2011 г. Съвместното предприятие започна да извършва последващи контроли за оценка на законосъобразността и редовността на изпълнението на предоставената безвъзмездна финансова помощ, то не разполага с цялостна стратегия за последващ контрол, която да обхване изпълнението на споразуменията за отпускане на безвъзмездна финансова помощ и договорите за възлагане на обществени поръчки; настоятелно призовава Съвместното предприятие да определи и приложи цялостна стратегия за последващ контрол, която обхваща изцяло изразходваните бюджетни ресурси.

         Права върху интелектуалната собственост и индустриална политика

                  14.

                  Потвърждава, че на 28 март 2012 г. управителният съвет е приел политиката на Съвместното предприятие относно правата върху интелектуалната собственост и разпространението на информация, но отбелязва, че той все още не е приел индустриалната политика, както се изисква от устава.

         Забавено плащане на вноските на членовете

                  15.

                  Изразява съжаление предвид факта, че плащанията на вноските за 2011 г. на 12 от членовете на Съвместното предприятие са засегнати от закъснения.

                  16.

                  Счита, че е от съществено значение всички членове на Съвместното предприятие да спазват крайния срок за плащане на вноските си; подкрепя факта, че управителният съвет е одобрил мерки за начисляване на лихви върху годишните вноски на членовете в случай на забавено плащане.

         Служба за вътрешен одит на Комисията

                  17.

                  Отбелязва, че уставът на Службата за вътрешен одит на Комисията е приет от управителния съвет на 25 ноември 2011 г. заедно с координиран стратегически план за одит за периода 2012—2014 г. и че финансовият регламент на Съвместното предприятие е изменен съответно с оглед включването на разпоредбите от рамковия регламент относно правомощията на вътрешния одитор на Комисията; припомня, че Съвместното предприятие започна своята самостоятелна дейност през март 2008 г.

         Финансов регламент и правила за неговото прилагане

                  18.

                  Приветства факта, че на заседанието си от 1 юни 2011 г. управителният съвет на Съвместното предприятие взе решение да приеме като цяло констатациите на Становище № 4/2008 на Сметната палата относно финансовия регламент на Съвместното предприятие (37 препоръки са приети напълно, 11 са приети с коментари, а само две са отхвърлени).

                  19.

                  Отбелязва, че Сметната палата счита, че някои разпоредби от правилата за прилагане на финансовия регламент на Съвместното предприятие се отклоняват от правилата за прилагане на Финансовия регламент на Съюза, без това да е достатъчно обосновано; приветства разяснението от страна на Съвместното предприятие, че изменените правила за прилагане осигуряват достатъчно насоки за изпълнението на дейностите на Съвместното предприятие, например по отношение на условията за повишаване и отпускане на заем или правилата за определяне на стойността за апортните вноски.

         Участие на Съюза във фазата на изграждане на ITER

                  20.

                  Припомня, че през юли 2010 г. Съветът преразгледа бюджетните прогнози за участието на Съвместното предприятие за фазата на изграждане в размер на 6 600 000 000 EUR (по цени от 2008 г.), като по този начин удвои първоначалните прогнози; изразява загриженост, че Съвместното предприятие извършва уравняване на всички направени разходи спрямо стойностите от 2008 г., за да може да установи потенциалните отклонения от бюджетните прогнози; отбелязва, че Съвместното предприятие е въвело инструмент за редовен мониторинг на актуалността на прогнозите и за докладване на потенциални отклонения; очаква Съвместното предприятие да информира органа по освобождаване от отговорност за резултатите от този анализ.

         Приемно споразумение

                  21.

                  Признава, че макар между Кралство Испания и Съвместното предприятие да е подписано приемно споразумение относно местоположението и съдействието, привилегиите и имунитетите, Съвместното предприятие все още не разполага с постоянни помещения; отбелязва обаче, че Съвместното предприятие продължава да заема временни помещения, разходите за които се поемат от Кралство Испания.

         Други въпроси

                  22.

                  Отново призовава Сметната палата да представи на Парламента в разумен срок специален доклад относно общите проблеми, които възникват поради естеството на Съвместните предприятия и които следва да бъдат разгледани от Съвместните предприятия заедно с техните партньори, за да се гарантира тяхната добавена стойност и ефективното осъществяване на програмите за научни изследвания, технологично развитие и демонстрационни дейности на Съюза; отбелязва също така, че същият доклад следва да включи оценка на ефективността на създаването и структурата на Съвместните предприятия.

         (1)  ОВ C 6, 10.1.2013 г., стр. 36.

         (2)  ОВ L 248, 16.9.2002 г., стр. 1.

         (3)  ОВ L 298, 26.10.2012 г., стр. 1.

         (4)  ОВ L 90, 30.3.2007 г., стр. 58.

         (5)  ОВ L 357, 31.12.2002 г., стр. 72.